लक्षणा दे अधार पर अरस्तू दे व्याख्याकारें विरेचन दे केईं अर्थ दित्ते दे न। जियां :- धर्म सरबन्धी जियां आमतौर पर संसार दे सारे देशें च नाटक दा रम्भ धार्मिक उत्सवें कोला गै मन्नेआ गेदा ऐ उंआं गै यूनान च बी नाटक दा रम्भ धार्मिक उत्सव कोला गै मन्नेआ जन्दा ऐ। प्रो. मरे दा मत ऐ जे यूनान च ब’रे दे शुरू च गै दिओन्युसस नां दे यूनानी देवता कन्नै सरबंधत उत्सव बड़ी शरदा कन्नै गज्जी-बज्जियै मनाया जन्दा हा। एह् उत्सव शुद्धि दा प्रतीक हा। जेह्दे च दिओन्युसस देवता दी स्तुति करदे होई एह् बिनती कीती जन्दी ही जे ओह् उन्दे कोला पिछले ब’रे च होए दे पापें, माड़े कर्मे ते सारी कालख गी धोई ओड़ै ते औने आले ब’रे च उनें गी इन्ना ज्ञानवान ते शुद्ध मनै आला बनाई ओड़ै जे ओह् पापें कोला, कुसै बी चाल्ली दी कालख ते मौती कोला बचे दे रौह्न। स्पष्ट ऐ जे यूनानी होने करी अरस्तू इस गल्लै कन्नै बाकफ हा जे बाह्रले विकारें कन्नै आंतरिक विकारें दी शुद्धि ते शान्ति होई सकदी ऐ। होई सकदा ऐ अरस्तू ने विरेचन सिद्धांत दी प्रेरणा इत्थू गै लैती होयै। आक्खने दा मतलब एह् जे अरस्तू ने ‘विरेचन’ दा लाक्षणिक प्रयोग धार्मिक अधार पर कीती जेह्दा अर्थ ऐ बाह्रली उत्तेजना ते फ्ही खीरै च ओह्दे शमन कन्नै आत्मिक शुद्धि ते शान्ति।